INFORMACIJA O JAVNOM SLUŠANjU

ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA NA TEMU:,,PREDSTAVLjANjE PREDLOGA ZAKONA O ELEKTRONSKOM FAKTURISANjU ”

 Odbor za finansije, republički budžet i kontrolu trošenja javnih sredstava je, na osnovu odluke donete na 27. sednici, održane 5. aprila 2021. godine u Sremskoj Mitrovici, u skladu sa čl. 83. i 84. Poslovnika Narodne skupštine, dana 12. aprila 2021. godine održao javno slušanje na temu: ,,Predstavljanje Predloga zakona o elektronskom fakturisanju”. Javnim slušanjem je predsedavala Aleksandra Tomić, predsednik Odbora za finansije, republički budžet i kontrolu trošenja javnih sredstava.

 Javnom slušanju su prisustvovali članovi Odbora: Veroljub Arsić, Nikola Jolović, Olivera Pešić, Goran Kovačević, Boban Birmančević, Bratimir Vasiljević, Ana Čarapić, Zoltan Pek i Milorad Mijatović, i zamenici članova Odbora: Viktor Jevtović, Ana Beloica, Svetlana Milijić, Zoran Tomić, Snežana Petrović, Uglješa Marković i Rozalija Ekres.

 Javnom slušanju su prisustvovali i narodni poslanici: Jelena Žarić Kovačević, Ivana Popović, Nenad Krstić, Nemanja Popović, Dijana Radović, Samira Ćosović, Đorđe Dabić, Dubravka Filipovski, Milija Miletić, Žarko Bogatinović i Vesna Stambolić.

 Učesnici javnog slušanja bili su: Slavica Savičić, državni sekretar Ministarstva finansija, dr Dragan Demirović i Sonja Talijan, pomoćnici ministra finansija, Nenad Vlaketić i Vuk Delibašić, savetnici ministra finansija; Dijana Stojković, predstavnik Ministarstva privrede; Tatjana Radičević i Lidija Ninčić, predstavnici Privredne komore Srbije; Đorđe Cvetković i Olivera Bolta, iz Društva za informatiku Srbije, i Nemanja Nenadić, iz nevladine organizacije Transparentnost Srbija.

 Na početku javnog slušanja predsednik Narodne skupštine Republike Srbije Ivica Dačić pozdravio je sve prisutne i zahvalio se Odboru za finansije, republički budžet i kontrolu trošenja javnih sredstava na inicijativi organizovanja javnog slušanja, kako bi se važna materija Predloga zakona o elektronskom fakturisanju detaljnije predstavila, kako narodnim poslanicima, tako i stručnoj i široj javnosti.

 U uvodnim napomenama, Aleksandra Tomić, predsednik Odbora i predsedavajuća javnog slušanja, ukazala je da javno slušanje ima za cilj da sve zainteresovane upozna sa inovacijama i novim modelima funkcionisanja privrede koji su predloženi ovim zakonskim rešenjem, kao i na značaj ovog zakona za Privrednu komoru, koja je u direktnom kontaktu sa privrednicima. Takođe je istakla da je Zakon o elektronskom fakturisanju usklađen sa propisima EU.

 Slavica Savičić, državni sekretar Ministarstva finansija, predstavila je Predlog zakona o elektronskom fakturisanju, istakavši da je Ministarstvo finansija, uvažavajući značaj primene ovog zakona, formiralo novi sektor u okviru Ministarstva finansija koji će pratiti sprovođenje ovog zakona, pravovremeno tumačiti zakon i davati potrebne odgovore, kako bi sprovođenje ovog zakona bilo što operativnije. Samim zakonom se uređuje izdavanje, slanje, prijem, obrada, čuvanje sadržine i elementi elektronskih faktura u transkacijama između javnog sektora, između subjekata javnog i privatnog sektora, odnosno između subjekata privatnog sektora, a osnovni razlog donošenja zakona je uspostavljanje vidljivosti u pogledu širokog kruga transakcija, kao i unapređenje pravnog okvira.

Istakla je da je predviđeno postepeno uvođenje zakona, koje će se odvijati u tri faze, kako bi javni i privatni sektor postepeno ulazili u ovaj sistem, i to: od 1. januara 2022. godine uspostavlja se obaveza javnog sektora da prima, čuva i izdaje elektronsku fakturu drugom subjektu javnog sektora, kao i obaveza privatnog sektora da izda elektronsku fakturu subjektu javnog sektora; od 1. jula 2022. godine uspostavlja se obaveza privatnog sektora da prima i čuva fakture izdate od javnog sektora, kao i elektronske fakture izdate od strane subjekta privatnog sektora i od 1. januara 2023. godine se uvodi obaveza izdavanja i čuvanja elektronske fakture u transakcijama između subjekata privatnog sektora.

Državni sekretar je naglasila da će korišćenje sistema elektronskih faktura biti besplatno, da neće biti obaveze angažovanja informacionih posrednika, što znači da se neće nametati dodatni troškovi korisnicima, kao i da će postojati kontakt centar za podršku korisnicima.

 Dragan Demirović, pomoćnik ministra finansija, ukazao je na koje subjekte se odnosi ovaj zakon, odnosno šta je suštinski predmet ovog zakona i na koji način će se sve to izvršiti, kako će se fakture potvrđivati, koje će biti posledice eventualnog odbijanja i kakva je pravna priroda elektronske fakture. Naglasio je da će se elektronskim fakturama iskazivati transakcije koje se odnose na isporuke dobara i usluga i na prijem avansnih uplata, zatim transakcije koje se vrše između subjekata javnog sektora, subjekata privatnog sektora i dobrovoljnih korisnika sistema elektronskih faktura. Kada dobrovoljni korisnici pristupe sistemu elektronske fakture postaju korisnici sistema tekuće i naredne kalendarske godine.

 Kada je u pitanju odnos ovog predloga zakona i Zakona o PDV-u, pomoćnik ministra je istakao da se ovim zakonom ni na koji način ne diraju pravila koja se tiču PDV-a, kao i da će se uvođenjem ovakvog sistema obezbediti bolja evidencija i mogućnost kontrole ispunjavanja obaveza PDV-a. Elektronsku fakturu je moguće dobiti u papirnom obliku u slučaju potrebe, odnosno ona može da služi kao verodostojna isprava u izvršnom postupku.

 Sonja Talijan, pomoćnik ministra finansija, pojasnila je ključne koncepte zakona sa tehničkog aspekta, istakavši da je sistem elektronskih faktura softver koji funkcioniše na odgovarajućoj infrastrukturi Državnog data centra. Ovim centrom upravlja centralni informacioni posrednik, odnosno unutrašnja jedinica Ministarstva finansija nadležna za poslove sistema elektronskih faktura, preko koga se vrši slanje, prijem, evidentiranje, obrada i čuvanje elektronskih faktura. Subjekti javnog, kao i subjekti privatnog sektora mogu, uz dobijenu saglasnost Ministarstva finansija, angažovati informacionog posrednika za usluge izdavanja, evidentriranja, obrade, slanja i primanja elektronskih faktura, s tim što u centralnom informacionom sistemu država čuva sve podatke. Pojasnivši pitanje arhiviranja, istakla je da će se svaka elektronska faktura izdata ili primljena od strane subjeta javnog sektora čuvati trajno u sistemu elektronskih faktura, dok će se elektronske fakture izdate i primljene od strane subjekta privatnog sektora čuvati deset godina.

U diskusiji su učestvovali: član Odbora Goran Kovačević, zamenici članova Odbora Zoran Tomić i Rozalija Ekres, narodni poslanici Ivana Popović i Milija Miletić, i Nemanja Nenadić, iz nevladine organizacije Transparentnost Srbije.

Ivana Popović, narodni poslanik i član [Odbora za privredu, regionalni razvoj, trgovinu, turizam i energetiku](http://www.parlament.gov.rs/%D0%BD%D0%B0%D1%80%D0%BE%D0%B4%D0%BD%D0%B0-%D1%81%D0%BA%D1%83%D0%BF%D1%88%D1%82%D0%B8%D0%BD%D0%B0/%D1%81%D0%B0%D1%81%D1%82%D0%B0%D0%B2/%D1%80%D0%B0%D0%B4%D0%BD%D0%B0-%D1%82%D0%B5%D0%BB%D0%B0/%D0%BE%D0%B4%D0%B1%D0%BE%D1%80%D0%B8.103.13.html), postavila je pitanje kako i na koji način će država pomoći subjektima koji dolaze iz ruralnih sredina koje nisu pokrivene internet signalom, subjektima koji nisu digitalno obrazovani da pristupe sistemu elektronske fakture i da li se razmišljalo o subvencijama u vidu opreme, kako bi se tim subjektima omogućio pristup sistemu. Takođe, tražila je pojašnjenje za subjekte koji su u okviru sistema, a stupaju u saradnju sa subjektom koji nije u sistemu, kako se fakture beleže, zatim koje informacije će biti transparentne za korisnike sistema, kako će se te fakture dobijati u papirnom obliku, da li program funkcioniše u vidu aplikacije ili se ulazi preko internet pretraživača i da li će postojati elektronski potpis pri izdavanju faktura.

Milija Miletić, narodni poslanik i član Odbora za poljoprivredu, šumarstvo i vodoprivredu, takođe je ukazao na veliki problem vezano za ruralna, nerazvijena područja naše zemlje koja nisu pokrivena internet signalom i zatražio je odgovore na pitanja da li će do krajnje navedenog datuma, 01. januara 2023. godine, tim subjektima biti omogućeno da se edukuju, ukoliko im je potrebno, i da li će im se obezbediti pokrivenost internet signalom, kako bi svi ravnopravno mogli da učestvuju u primeni zakona.

Zoran Tomić, zamenik člana Odbora, postavio je pitanje vezano za informacione posrednike, da li je postojala ideja da to budu određene firme koje se već bave informacionim tehnologijama, gde bi mogle da se organizuju obuke za pojedine zaposlene u tim kompanijama, kako bi mogli da prate celokupan proces. Ukazao je na projekat Vlade Republike Srbije vezano za uvođenje širokopojasnog interneta i u vezi s tim postavio pitanje da li se razmišljalo o periodičnom slanju informacija kroz sistem ukoliko postoji problem sa internetom, do završetka projekta.

Rozalija Ekres, zamenik člana Odbora, pitala je da li stupanje na snagu ovog zakona ukida postojeći Centralni registar faktura kao obavezu registrovanja faktura.

Nemanja Nenadić, iz nevladine organizacije Transparentnost Srbija, zatražio je pojašnjenje u smislu usklađenosti ovog zakona sa Zakonom o javnim nabavkama, kao i da li će široj javnosti biti transparentni podaci o fakturama. Postavio je i pitanje, vezano za Zakon o fiskalizaciji, da li je od Agencije za borbu protiv korupcije zatražena analiza u vezi sa mogućim koruptivnim rizicima, a koji se tiču osam oblasti u Akcionom planu za Poglavnje 23, među kojima je i oblast poreza.

Član Odbora Goran Kovačević ukazao je na potrebu da fakture u javnom sektoru budu potpuno vidljive i široj javnosti, odnosno svim građanima Srbije, kao i na potrebu formiranja centralnog registra subvencija u poljoprivredi, kako bi bile transparentne sve subvencije za poljoprivredna gazdinstva.

U vezi sa postavljenim pitanjima koja se odnose na Predlog zakona o elektronskom fakturisanju, predstavnici Ministarstva finansija Slavica Savičić, Dragan Demirović i Sonja Talijan dodatno su obrazložili i objasnili nedoumice predloženih zakonskih rešenja.

Predsednik Odbora Aleksandra Tomić se zahvalila svim učesnicima i ukazala da je javno slušanje pomoglo članovima Odbora za finasije, republički budžet i kontrolu trošenja javnih sredstava, narodnim poslanicima i drugim učesnicima da se upoznaju sa materijom koju propisuje ovaj predlog zakona, kao i da poslanici mogu neke svoje inicijative za promenu zakonskih rešenja iskazati amandmanima, ukoliko bude postojala potreba.

Sastavni deo Informacije čine stenografske beleške, sačinjene na osnovu tonskog snimka javnog slušanja.